29 Apam a Yehowa ka kyerɛɛ Mose sɛ ɔne Israelfo nyɛ wɔ Moab asaase so no, emu nsɛm ni. Ɛsono apam a ɔne wɔn yɛe wɔ Horeb no.+2 Mose frɛɛ Israelfo no nyinaa ka kyerɛɛ wɔn sɛ: “Nea Yehowa de yɛɛ Farao ne ne nkoa ne n’asaase wɔ Egypt no, mode mo ani huu ne nyinaa.+3 Muhuu atemmu* akɛse no, nsɛnkyerɛnne ne anwonwade akɛse no nyinaa.+4 Nanso koma a mode bɛte ase ne ani a mode behu ne aso a mode bɛte de, Yehowa mfa mmaa mo de besi nnɛ.+5 ‘Bere a mede mo faa sare so mfe 40 no,+ mo ho ntaade antetew, na mo nan ase mpaboa anhi.+6 Moanni paanoo na moannom bobesa anaa nsã foforo biara a ɛbow, na ɛma muhui sɛ mene Yehowa mo Nyankopɔn.’7 Bere a mubeduu ha no, Hesbon hene Sihon+ ne Basan hene Og+ behyiaa yɛn ne yɛn koe, nanso yedii wɔn so nkonim.+8 Ɛnna yegyee wɔn asaase, na yɛde maa Rubenfo, Gadfo, ne Manase abusuakuw fã+ no sɛ wɔn agyapade.9 Enti monhwɛ sɛ mubedi apam yi mu nsɛm so na ama biribiara a mobɛyɛ asi mo yiye.+10 “Ɛnnɛ mo nyinaa mugyina Yehowa mo Nyankopɔn anim; mo ne wɔn a wɔdeda mo mmusuakuw ano, mo mpanyimfo, mo atitiriw, Israel mmarima nyinaa,11 mo mma, mo yerenom,+ ne ahɔho a wɔabɛsoɛ mo mu+ nyinaa, wɔn a wɔkɔ anyina ma mo ne wɔn a wɔkɔ nsu ma mo nyinaa.12 Moahyia ha nnɛ sɛ morebɛka ntam wɔ Yehowa mo Nyankopɔn anim na mo ne Yehowa mo Nyankopɔn de ayɛ apam,+13 sɛnea ɛbɛyɛ a ɔde mo bɛyɛ ne man+ na ɔno nso ayɛ mo Nyankopɔn,+ sɛnea ɔhyɛɛ mo bɔ na ɔkaa mo agyanom Abraham,+ Isak,+ ne Yakob+ ntam no.14 “Nanso ɛnyɛ mo nkutoo na me ne mo reyɛ apam ama moaka ɛho ntam yi;15 mmom wɔn a wogyina Yehowa yɛn Nyankopɔn anim nnɛ ne wɔn a wonni yɛn nkyɛn nnɛ nyinaa nso ka ho.16 (Mo ankasa munim sɛ yɛtenaa Egypt asaase so na yetwaam faa aman foforo so wɔ yɛn akwantu yi mu.+17 Muhuu akyiwade a wɔyɛ ne wɔn abosom fĩ*+ a wɔde nnua ne abo ne dwetɛ ne sika kɔkɔɔ ayɛ a ɛwɔ wɔn mu no.)18 Monhwɛ yiye na nnɛ mo mu ɔbarima anaa ɔbea anaa abusua anaa abusuakuw bi koma amman amfi Yehowa yɛn Nyankopɔn ho ankɔsom amanaman no anyame,+ na ntini bi amfefɛw ammɛyɛ awɔnwene na ansow aba a edi awu.+19 “Nanso sɛ obi te ntam yi mu nsɛm na ɔhoahoa ne ho wɔ ne komam sɛ, ‘Meyɛ nea me koma pɛ mpo a, menya asomdwoe,’ na sɛ ɔde sɛe biribiara a atwa ne ho ahyia* a,20 ɛnde Yehowa nso remfa ne ho nkyɛ no.+ Mmom Yehowa bo befuw saa onipa no denneennen, na nnome a ɛwɔ nhoma yi mu nyinaa bɛba no so,+ na Yehowa bɛpopa ne din afi ɔsoro ase.21 Yehowa beyi no afi Israel mmusuakuw nyinaa mu de ɔhaw aba no so, sɛnea apam no mu nnome a wɔakyerɛw wɔ Mmara nhoma yi mu no nyinaa te.22 “Mo mma awo ntoatoaso a wɔbɛba daakye ne ahɔho a wofi akyirikyiri asaase so nyinaa behu ɔhaw ne nyarewa a Yehowa de aba asaase no so no.23 Wobehu sɛ sɔfe* ne nkyene ne ɔhyew asɛe asaase no nyinaa na obiara ntumi nnua ade wɔ so, na aba anaa afifide biara ntumi mfifi wɔ so, na ayɛ sɛ Sodom ne Gomora,+ Adma ne Seboiim+ a Yehowa de abufuw sɛee no no.24 Ɛba saa a, wɔne aman no nyinaa bɛka sɛ, ‘Adɛn nti na Yehowa ayɛ asaase yi saa?+ Dɛn na ɛhyɛɛ no abufuw kɛse saa?’25 Na wɔbɛka sɛ, ‘Efisɛ wɔapo apam a Yehowa wɔn agyanom Nyankopɔn ne wɔn yɛe+ bere a oyii wɔn fii Egypt asaase so no.+26 Na wɔakɔsom anyame foforo na wɔakotow wɔn, anyame a wonnim wɔn, anyame a ɔmmaa wɔn kwan sɛ wɔnsom wɔn.*+27 Ɛno na ɛmaa Yehowa bo fuw asaase no denneennen na ɔde nnome a wɔakyerɛw wɔ nhoma yi mu no nyinaa baa so no.+28 Enti Yehowa ani beree wɔn so, na ɔde abufuw tuu wɔn fii wɔn asaase so+ na ɔde wɔn kɔɔ asaase foforo so, na nnɛ ɛhɔ na wɔwɔ.’+29 “Nsɛm a ahintaw yɛ Yehowa yɛn Nyankopɔn dea,+ na nea wɔayi no adi no yɛ yɛne yɛn mma dea afebɔɔ, sɛnea ɛbɛyɛ a yebedi Mmara yi mu nsɛm nyinaa so.+
twi_Latn